**VALSTYBINĖ AUGALININKYSTĖS TARNYBA**

**PRIE ŽEMĖS ŪKIO MINISTERIJOS**

**SUSITIKIMO DĖL SĖKLOS MAINŲ ĮTEISINIMO**

**PROTOKOLAS**

2018-04-13

Vilnius

Susitikimas įvyko 2018 m. balandžio 13 d. 10.00 val.

Dalyvavo:

Direktorius – Sergejus Fedotovas, direktoriaus pavaduotojas – Arvydas Basiulis, Augalų dauginamosios medžiagos skyriaus vedėja – Marija Alechnovič, Augalų dauginamosios medžiagos skyriaus vedėjo pavaduotoja – Jovita Kulikauskaitė, Gražvydas Jegelevičius – VšĮ Gamtinės žemdirbystės instituto direktorius, Algirdas Švanys – augintojas, Donata – atstovė iš Vilniaus.

**DARBOTVARKĖ**. Dėl sėklos mainų įteisinimo.

SVARSTYTA. Argumentai, susiję su sėklos mainų įteisinimu.

S. Fedotovas informavo apie egzistuojančią dauginamosios medžiagos auginimo ir tiekimo rinkai teisinę bazę ir pasiūlė aptarti sėklų mainų įteisinimo galimybes, nekeičiant Augalų sėklininkystės įstatymo nuostatų.

G. Jagelevičius nurodė, kad svarbu išsaugoti biologinę įvairovę ir reikia įteisinti senųjų veislių platinimą, nesiekiant komercinių tikslų, pateikdamas LV ir AT pavyzdžius.

M. Alechnovič nurodė, kad LV kolekcinės daržovių sėklos platinimas yra nurodytas Sėklininkystės įstatyme. Tik platinantys savo daržovių veislių kolekcijos sėklas kolekcininkai gali būti registruoti Kolekcininkų registre ir tik jie atsako už tokios kolekcinės sėklos veislę, kokybę ir ženklinimą. Etiketėje turi būti nurodytas platintojo vardas, pavardė, adresas, telefono Nr. ir nuoroda „kolekcinė įvairovė“.

A. Basiulis akcentavo, kad svarbu užtikrinti tiekiamų rinkai augalų veislių apsaugą, fitosanitarinę kontrolę ir sėklos kokybę. Sėklos, kurią siekiamą platinti, veislės negali būti įrašytos į nacionalinį augalų veislių sąrašą ar Žemės ūkio augalų rūšių ar daržovių rūšių veislių bendruosius katalogus ir kiekiai neturi įtakoti rinkos. Atkreipė dėmesį į invazinių augalų galimą plitimą.

S. Fedotovas – reikia žinoti, kokią sėklą ir kokiais kiekiais siekiama platinti. Mato galimybę šiuo metu galiojančių teisės aktų pagrindu įteisinti sėklų mainus. Mano, kad svarstyti sėklos prekybą mažais kiekiais galima, bet tam įgyvendinti, greičiausiai, reikėtų keisti Augalų sėklininkystės įstatymą, o tai sudėtinga ir daug laiko užimanti procedūra.

G. Jagelevičius – turėtų būti nustatyti nedideli, sėklos, kuria būtų galima mainytis ar platinti, kiekiai. Tai būtų nekomercinė prekyba. Tokie tiekėjai galėtų būti įregistruoti kaip kolekcininkai.

A. Basiulis – reikia apsispręsti kokių rūšių sėkla būtų galima platinti (mainytis). Apibrėžti tokios sėklos kiekius ir plotus. Tačiau tokia sėkla galėtų mainytis ar platinti tik tie platintojai, kurie patys išaugino tokią sėklą.

A. Švanys akcentavo, kad reikia įteisinti sėklos mainus („mainymasis tarp sodo kaimynų“) ir nekomercinę sėklos prekybą.

S. Fedotovas pažymėjo, kad reikėtų rengti Privalomųjų rinkai tiekiamos sėklos kokybės reikalavimų aprašų pakeitimo projektus.

NUTARTA. Valstybinė augalininkystės tarnyba prie Žemės ūkio ministerijos 2018 m. birželio mėn. parengs pasiūlymus dėl teisės aktų pakeitimų, siekiant įtesinti sėklos mainus ir prekybą mažais kiekiais.

Direktorius Sergejus Fedotovas